
DJEČJE GRADSKO VIJEĆE

GRADA OSIJEKA

Klasa: 021-05/09-01/199

Urbroj: 2158/01-07-00/02-10-15
POSLOVNIK O RADU
I. OPĆE ODREDBE

Članak 1.
(1) Ovim se Poslovnikom uređuje način biranja članova Dječjeg gradskog vijeća Grada Osijeka – DGVGO (u daljnjem tekstu: Vijeće), prava i obaveze istih, način biranja dječjeg gradonačelnika i ostalih dužnosnika Vijeća te rada (sjednica) Vijeća, kao i druga pitanja značajna za rad i odlučivanje.

(2) O pravilnoj primjeni odredaba ovog poslovnika brine dječji gradonačelnik, zamjenik dječjeg gradonačelnika ili član Vijeća koji predsjedava sjednicom u suradnji s voditeljem Vijeća (odrasla osoba).

(3) Imenice u ovom Poslovniku muškog roda (član, učenik…) odnose se na osobe i ženskog i

muškog roda.
II. DJEČJI VIJEĆNICI
Članak 2.
(1) Dječji vijećnici su demokratskim putem, transparentno i legitimno, izabrani na razini svih osnovnih škola na području grada Osijeka.

(2) Dječjeg vijećnika - predstavnika svake osnovne škole na području grada Osijeka  biraju svi učenici 5.,6.,7. i 8. razreda. Izbori se provode u svakoj osnovnoj školi na području Grada Osijeka na dan kojeg odlukom odredi Gradonačelnik Grada Osijeka.
(3) Nakon što Gradonačelnik Grada Osijeka raspiše izbore za Vijeće, Upravni odjel za društvene djelatnosti Grada Osijeka svim osnovnim školama dostavlja upute o provedbi izbora, te promidžbene materijale za upoznavanje učenika s razlozima i ciljevima osnivanja, djelokrugom i načinom rada Vijeća, te načinom  kandidiranja i  provođenja izbora za dječjeg vijećnika – predstavnika svoje škole u Vijeću.
Članak 3.
(1) Nakon održanog predstavljanja kandidata i njihovoga programa, izbor predstavnika škole
u Vijeće obavlja se tajnim glasovanjem.

(2) Mandat dječjeg vijećnika u Vijeću traje dvije godine.

(3) Mandat dječjeg vijećnika prestaje u slučaju prestanka statusa učenika škole koju predstavlja. Mandat zamjenika traje do isteka mandata dječjeg vijećnika  kojeg zamjenjuje. 

(4) U slučaju da i zamjeniku vijećnika prestane mandat  njegova škola dužna je provesti dopunske izbore za novog predstavnika škole u Vijeću.
(5) Svaka škola može opozvati svog predstavnika, odnosno njegovog zamjenika, i prije isteka mandata:

1) ako neopravdano izostaje sa sjednica, 

2) na pisani i obrazloženi prijedlog većine članova Vijeća, 

3) na osobni zahtjev, ili

4)  na pisani i obrazloženi zahtjev Vijeća učenika njegove škole.

Razlog može biti neopravdani nedolazak na sjednice Vijeća, neizvršavanje svojih dužnosti iz članka 11. Odluke o osnivanju Dječjeg gradskog vijeća Grada Osijeka, a nakon dodijeljene opomene od strane Vijeća, teže kršenje poslovnika o radu ili ugrožavanje vjerodostojnosti i ugleda Vijeća. Pisani i obrazloženi prijedlog za opoziv dječjeg vijećnika mora se dostaviti dječjem gradonačelniku najmanje deset dana prije sjednice i on ga je dužan uvrstiti u dnevni red sjednice. Predlagatelj opoziva dužan je na sjednici javno opravdati svoj zahtjev za opozivom dječjeg vijećnika.

(6) Člana Vijeća dužnosti razrješuje Vijeće na svojoj sjednici tajnim glasovanjem natpolovičnom većinom. Vijeće potom šalje obavijest školi dotičnog dječjeg vijećnika, a dužnost preuzima zamjenik dotičnog.
Članak 4.
(1) Članovi Vijeća dužni su aktivno sudjelovati u radu sjednice, zajedno s Vijećem ispunjavati Vijeću povjerene zadaće, prenositi rad Vijeća do učenika svoje škole, predstavljati učenike svoje škole i brinuti o zaštiti interesa, potrebama, pravima i dužnostima učenika osnovnih škola na području grada Osijeka, a također brinuti o ostvarivanju prava i potreba  te zaštiti interesa i prava djece predškolske dobi s područja grada Osijeka .

(2) Dječjem vijećniku nakon dva neopravdana nedolaska na sjednicu Vijeće šalje opomenu.

(3) Ako dječji vijećnik nije u mogućnosti sudjelovati u radu sjednice, dužan je pravodobno osigurati zamjenu i o tome izvijestiti dječjeg gradonačelnika.
III. KONSTITUIRANJE VIJEĆA I IZBOR DJEČJEG GRADONAČELNIKA
Članak 5.
(1) Vijeće se konstituira danom održavanja prve sjednice kojoj nazoči većina ukupnog broja dječjih vijećnika. Prvu sjednicu saziva i njome predsjedava Gradonačelnik Grada Osijeka ili osoba koju za to ovlasti Gradonačelnik.

(2) Konstituirajuća sjednica se održava u roku od 15 dana od dana dobivenih rezultata o provedenim izborima.

(3)  Na prvoj sjednici Vijeće donosi Privremeni poslovnik Dječjeg gradskog vijeća kojim će se urediti način i izbor dječjeg gradonačelnika i njegovog zamjenika, te sva pitanja u svezi rada i održavanja sjednica vijeća.

(4)  Dječjeg gradonačelnika i njegovog zamjenika bira Vijeće iz reda svojih članova na drugoj sjednici. 
(5) Gradonačelnik Grada Osijeka ili osoba koju ovlasti saziva i predsjedava sjednicama Vijeća do izbora dječjeg gradonačelnika. Izbor dječjeg gradonačelnika mora se provesti najkasnije u roku od 30 dana od konstituirajuće sjednice.
Članak 6.
(1) Gradonačelnik ili osoba koju ovlasti za vođenje konstituirajuće sjednice upoznaje dječje vijećnike s Privremenim poslovnikom Dječjeg gradskog vijeća i daje ga na glasovanje.

(2) Privremeni poslovnik se usvaja većinom glasova nazočnih dječjih vijećnika. 
Članak 7.
(1) Na drugoj sjednici Gradonačelnik Grada Osijeka  ili osoba koju ovlasti  poziva dječje vijećnike na izbor dječjeg gradonačelnika prema usvojenom poslovniku.
(2) Ukoliko u prvom krugu glasovanja nijedan kandidat ne osvoji većinu glasova nazočnih članova, slijedi drugi krug glasovanja u koji ulaze dva kandidata s najviše osvojenih glasova u prvom krugu. Kandidat koji dobije većinu glasova nazočnih članova u drugom krugu, postaje dječji gradonačelnik. Ako nijedan od ta dva kandidata ne dobije većinu glasova, tada se ponavlja predstavljanje i ispitivanje kandidata, a potom i glasovanje.
(3) Nakon provedenog glasovanja i objave rezultata izbora, izabrani dječji gradonačelnik preuzima vođenje 2. sjednice i svih daljnjih sjednica. 
(4) Dječji gradonačelnik potom predlaže Vijeću raspravu o i izglasavanje Poslovnika Dječjeg gradskog vijeća Grada Osijeka. Prijedlog poslovnika sastavlja Upravni odjel za društvene djelatnosti Grada Osijeka. 
(5) Poslovnik Dječjeg gradskog vijeća Grada Osijeka donosi se većinom glasova nazočnih dječjih vijećnika.
IV. MANDAT, DUŽNOSTI I  RAZRJEŠENJE DJEČJEG GRADONAČELNIKA

Članak 8.
(1) Mandat dječjeg gradonačelnika traje dvije godine.
(2) Ukoliko dječji gradonačelnik za trajanja mandata završi osnovnoškolsko obrazovanje ili prijeđe u drugu školu, mandat mu prestaje danom završetka osnovnoškolskog obrazovanja ili danom prelaska u drugu školu. Njegovu dužnost do izbora novog dječjeg gradonačelnika preuzima zamjenik dječjeg gradonačelnika.

(3) Dužnosti dječjeg gradonačelnika su sazivanje, priprema i vođenje sjednica prema Poslovniku i Godišnjem programu rada, predlaganje Godišnjeg programa rada, ispunjenje Godišnjeg programa rada u suradnji s ostalim dječjim vijećnicima, podnošenje izvješća o radu Vijeću na kraju kalendarske godine, predstavljanje Vijeća u javnosti, drugim organizacijama i pred institucijama, briga o vjerodostojnosti, ugledu i legitimnosti Vijeća.
Članak 9.
(1) Dječjeg gradonačelnika u slučaju njegove spriječenosti ili odsutnosti zamjenjuje zamjenik dječjeg gradonačelnika.

Članak 10.

(1) Dječji gradonačelnik može biti razriješen dužnosti ukoliko to sam zatraži ili odlukom Vijeća - većinom glasova nazočnih dječjih vijećnika. Pisani i obrazloženi prijedlog za razrješenje može dati svaki dječji vijećnik najmanje sedam dana prije sjednice i dječji gradonačelnik je dužan taj prijedlog uvrstiti u dnevni red sjednice. Dječji vijećnik koji je podnio prijedlog dužan je usmeno ga obrazložiti na sjednici.

(2) Razlozi zbog kojih može biti smijenjen su sljedeći:

– ne saziva sjednice Vijeća prema Poslovniku o radu i Godišnjem programu rada

– ne održava sjednice Vijeća prema Poslovniku o radu ili krši Poslovnik o radu Vijeća

– svojim postupcima ugrožava ugled i vjerodostojnost Vijeća i rada Vijeća

– nije predložio donošenje Godišnjeg program rada ni dvije sjednice nakon izbora

– neispunjavanje obaveza iz stavka 3 članka 8. ovog Poslovnika.

(3) Ukoliko je dječji gradonačelnik  smijenjen, ostaje dječji vijećnik do isteka vijećničkog mandata , a na istoj sjednici se vrši izbor novog predsjednika.

(4) Dječji gradonačelnik je dužan predati sve dokumente Vijeća nastale u njegovom mandatu, u pisanom ili elektronskom obliku, predstavniku Upravnog odjela za društvene djelatnosti Grada Osijeka do dana završetka njegovog mandata. Predstavnik Upravnog odjela za društvene djelatnosti Grada Osijeka  zatim predaje iste novoizabranom dječjem gradonačelniku  po njegovom preuzimanju dužnosti.
IV. ZAMJENIK DJEČJEG GRADONAČELNIKA
Članak 11.
(1) Dužnosti zamjenika dječjeg gradonačelnika (u daljnjem tekstu: zamjenik) su  suorganizacija sjednica s dječjim gradonačelnikom, ispunjenje Godišnjeg programa rada u suradnji s ostalim dječjim vijećnicima, predstavljanje Vijeća u javnosti i pred institucijama u dogovoru s dječjim gradonačelnikom, briga o vjerodostojnosti, ugledu i legitimnosti Vijeća, kao i preuzimanje dužnosti dječjeg gradonačelnika u njegovoj odsutnosti ili do izbora novog ukoliko postojećem za mandata prestane status učenika škole u kojoj je izabran kao predstavnik.

(2) Mandat zamjenika traje dvije godine.

(3) Dopredsjednik može biti razriješen identičnim postupkom stavku 1. članka 10. ovog poslovnika.

(4) Razlozi za razrješenje su sljedeći:

– svojim postupcima ugrožava ugled i vjerodostojnost Vijeća i rada Vijeća

– neispunjavanje obaveza iz stavka 1 ovog članka.
V. ZAPISNIK
Članak 12.
(1) O tijeku i radu sjednice vodi se zapisnik.

(2) Dužnost zapisničara je vođenje zapisnika o radu Vijeća na sjednicama te dostavljanje istog

dječjem gradonačelniku najkasnije 10 dana od održane sjednice. Zapisničara predlaže dječji gradonačelnik na početku sjednice iz reda dječjih vijećnika nazočnih na sjednici, a odluku donosi Vijeće glasovanjem. Zapisničar je izabran ukoliko je za njega glasovao natpolovični broj nazočnih dječjih vijećnika. 
(3) Zapisnik sjednice Vijeća mora sadržavati:

– nadnevak, vrijeme početka i završetka te mjesto održavanja sjednice;

– popis nazočnih, ispričanih i odsutnih članova, predsjedavajućeg i ostalih osoba koje

prisustvuju sjednici;

– predloženi i usvojeni dnevni red;

– tijek sjednice, uključujući i rezultate glasovanja i sažeta izlaganja; izdvojeno mišljenje pojedinog člana Vijeća ako on zatraži da se unese u zapisnik.

(4) Svi materijali sa sjednice moraju biti u privitku zapisnika.

(5) Zapisnik potpisuje zapisničar, a ovjerava ga dječji gradonačelnik i njegov zamjenik nakon prihvaćanja istog od strane Vijeća na idućoj sjednici javnim glasovanjem, natpolovičnom većinom prisutnih članova.

(6) Čuvanje zapisnika povjerava se zapisničaru i on je odgovoran za izvornike svih zapisnika Vijeća. Nakon završetka mandata zapisničar je dužan sve izvornike zapisnika dostaviti dječjem gradonačelniku.

VI. PREDSTAVNIK ZA KOMUNIKACIJU VIJEĆA
Članak 13.
(1) Vijeće može imenovati predstavnika za komunikaciju Vijeća, koji se bira na mandat od dvije godine tajnim glasovanjem natpolovičnom većinom nazočnih članova Vijeća.

(2) Dužnosti predstavnika za komunikaciju su:

– odnos s medijima i javnošću

– održavanje profila Vijeća na društvenim mrežama na Internetu, te eventualno buduće praćenje i održavanje podataka na web stranici Vijeća
– promicanje stavova, aktivnosti, ideja, programa i ciljeva rada Vijeća u svrhu

informiranja što većeg dijela učenika i javnosti o istima

– briga o transparentnosti rada Vijeća.
(3) Predstavnik za komunikaciju može biti razriješen postupkom identičnim stavku 1. članka 10. ovog Poslovnika.

(4) Razlozi za razrješenje su sljedeći:

–    svojim postupcima ugrožava ugled i vjerodostojnost rada Vijeća

· neispunjavanje obveza iz stavka 2 ovog članka.
VII. DJELOKRUG I NAČIN RADA VIJEĆA
Članak 14.
(1) Vijeće radi na sjednicama koje saziva, organizira te joj predsjeda dječji gradonačelnik. Dječji gradonačelnik sjednicu saziva na osobnu inicijativu ili kada to zatraži natpolovična većina svih vijećnika. 
(2) Sjednice se moraju pripremiti tako da se rad na sjednici odvija učinkovito i ekonomično, a

odluke donose pravodobno i u interesu dječjih vijećnika.

(3) Za pravovaljano odlučivanje potrebna je nazočnost više od polovice ukupnog broja članova, koja se utvrđuje na samom početku sjednice. Ukoliko se ne utvrdi potrebna većina, sjednica se može nastaviti, no sve donesene odluke i prijedlozi neće biti pravovaljani.
(4) Vijeće donosi odluke većinom glasova nazočnih članova. U slučaju jednakog broja glasova 'za' i 'protiv' odlučujući je glas dječjeg gradonačelnika.

Članak 15.
(1) Na početku mandata dječji gradonačelnik predlaže Godišnji program rada Vijeća, o kojem Vijeće raspravlja i predlaže njegove dopune. Dječji gradonačelnik je dužan brinuti da

se u program uvrste i aktivnosti kojima se ispunjavaju zadaće dane Vijeću odlukom o

osnivanju Dječjeg gradskog vijeća Grada Osijeka  i zadaće dane Vijeću u ostalim strateškim dokumentima. Vijeće donosi Poslovnik o radu i Godišnji program rada sa planom potrebnih financijskih sredstava, te se brine o izvršenju donesenog Godišnjeg programa rada.
(2) Za prihvaćanje Privremenog poslovnika, Poslovnika o radu, Godišnjeg programa rada i Godišnje izvješće o radu potrebno je više od polovine glasova nazočnih članova. Ukoliko Vijeće ne prihvati program, dječji gradonačelnik je dužan napisati novi ili preinačiti postojeći sukladno mišljenju i stavovima dječjih vijećnika.

(3) Rad se Vijeća odvija prema programu rada.

(4) Dnevni red sjednica prati provedbu programa rada.

(5) Prema potrebi, članovi Vijeća i druge osobe mogu dopunjavati dnevni red aktivnostima od

značaja za uspješan rad Vijeća.

(6) Dopune dnevnog reda mora prihvatiti većina članova nazočnih na sjednici.
(7) Po isteku kalendarske godine Vijeće podnosi Gradonačelniku Grada Osijeka Godišnje izvješće o svom radu. Gradonačelnik može zahtijevati od Vijeća Izvješće o radu ili o pojedinim pitanjima iz njegovog djelokruga, kad god ocijeni da je to potrebno.
Članak 16.
(1) Sjednice Vijeća priprema dječji gradonačelnik, koji sastavlja prijedlog dnevnoga reda i poziv na sjednicu, saziva i vodi sjednice te osigurava izradbu potrebnih radnih materijala.

(2) Kod predlaganja dnevnog reda dječji gradonačelnik  je dužan voditi računa da predmeti o kojima će se raspravljati i odlučivati na sjednici budu obrađeni, dokumentirani i obrazloženi tako da se članovi Vijeća mogu upoznati s predmetom i o njemu raspravljati i odlučivati na zakazanoj sjednici.
Članak 17.
(1) Poziv na sjednicu Vijeća, dnevni red i radni materijal te zapisnik s prethodne sjednice dostavljaju se članovima Vijeća elektronskim ili pisanim putem na škole u pravilu 5 dana prije održavanja sjednice. Iznimno se sjednice mogu sazivati i telefonski i s kasnijom dostavom materijala.
Članak 18.
(1) Dječji gradonačelnik  može na sjednicu pozvati i druge osobe radi potreba dnevnoga reda,

odnosno davanja stručnih mišljenja i podataka o pojedinim pitanjima. Rad Vijeća je javan.
Članak 19.
(1) Dječji gradonačelnik  predlaže dnevni red, utvrđuje nazočnost članova radi omogućavanja donošenja pravovaljanih odluka o svim točkama dnevnoga reda sjednice i otvara raspravu o dnevnom redu. Potom isti daje na glasovanje.

(2) Utvrđeni dnevni red ne može se mijenjati tijekom sjednice.
Članak 20.
(1) Rad sjednice odvija se po točkama dnevnoga reda.

(2) Dječji gradonačelnik  započinje s radom, te, ako je predviđeno, daje riječ izvjestitelju i zatim otvara raspravu dajući riječ svakom prijavljenom članu prema redoslijedu prijava.
Članak 21.
(1) Članovi Vijeća mogu tražiti sva potrebna objašnjenja i davati prijedloge u svezi točke koja je na dnevnom redu, uz obvezu preciznoga definiranja prijedloga, kako bi se isti po okončanju rasprave mogli dati na glasovanje.

(2) Ako se član Vijeća udaljava od sadržaja točke dnevnoga reda ili je preopširan, ako nekoga

vrijeđa i li otežava nastavak rada Vijeća, dječji gradonačelnik  ga je obvezan opomenuti.

(3) Ukoliko nakon opomene član nastavi istim načinom, predsjednik mu oduzima riječ. Ukoliko osoba toliko narušava red i krši odredbe ovoga Poslovnika da dovodi u pitanje daljnje održavanje sjednice, predsjedavajući može izreći mjeru udaljavanja sa sjednice.

(4) Dječji gradonačelnik  može dati riječ i osobama koje nisu članovi Vijeća.
Članak 22.
(1) Kada dječji gradonačelnik  ocijeni da je pojedina točka dnevnog reda iscrpljena, zaključuje raspravu i pristupa glasovanju o pojedinim prijedlozima, redoslijedom kako su iznijeti te na kraju predlaže konačni zaključak kojeg daje na usvajanje.
Članak 23.
(1) Na sjednicama se u pravilu glasuje javno  dizanjem ruke.

(2) Na prijedlog svakog člana Vijeće može odlučiti natpolovičnom većinom nazočnih članova da se o pojedinim pitanjima glasuje tajno. Svoj prijedlog član mora javno opravdati.

(3) Nakon provedenih rasprava i donesenih odluka te zaključaka po svim točkama dnevnoga

reda, dječji gradonačelnik  zaključuje sjednicu.
Članak 24.
(1) Na svakoj sjednici prva točka je obvezatno „Pitanja i inicijative dječjih vijećnika“ u trajanju os 30 minuta. Svoja pitanja i/ili inicijative dječji vijećnici podnose usmeno na samoj sjednici ili pismeno prije sjednice.

(2) Dječji vijećnik može postaviti najviše dva kratka, jasno oblikovana pitanja/inicijative.

(3) Dječji gradonačelnik odgovorit će po mogućnosti usmeno na istoj sjednici, ili pismeno u roku od 20 dana od subjekata nadležnih za područje kojemu to pitanje pripada.

Članak 25.

(1) U svrhu boljeg i učinkovitijeg rada Vijeća, a na prijedlog bilo kojeg člana, Vijeće javnim

glasanjem natpolovičnom većinom nazočnih članova može osnivati radne skupine za pojedine

teme ili pitanja (osnovnoškolsko obrazovanje, nastavne planove i programe te kurikulume, tematiku učenika s posebnim potrebama, kulturu, šport, rekreaciju i slobodno vrijeme djece, međunarodnu suradnju i ostalo).
(2) Dječji gradonačelnik  predlaže Vijeću sastav radnih skupina, o čemu Vijeće glasa tajno. Dječji gradonačelnik  je dužan pri sastavljanju voditi računa o željama i kompetencijama članova. Za potvrdu je potrebna natpolovična većina nazočnih članova.

(3) Radne skupine sastoje se od dva do četiri člana i imaju mandat od godine dana, na kraju

kojeg podnose izvješće o radu Vijeću.
VIII. ZAVRŠNE ODREDBE
Članak 26.
(1) Svaki dječji vijećnik u pravilu sve dokumente, uključujući zapisnike sjednica, postavlja u najkraćemu roku na oglasnu ploču škole koju predstavlja, te po mogućnosti i na mrežnu stranicu svoje škole.

(2) Na prijedlog bilo kojeg člana Vijeća, Vijeće može izuzeti pojedini zapisnik ili akt od objavljivanja. O izuzeću pojedinog zapisnika ili akta od objavljivanja odlučuju dječji vijećnici većinom glasova nazočnih članova.
Članak 27.

(1) Na prijedlog člana Vijeća te nakon provedene rasprave i javnog glasovanja odredbe ovog

Poslovnika mogu se promijeniti istom procedurom kao i pri usvajanju Poslovnika.

(2) Ovaj je Poslovnik donesen na 2. sjednici Vijeća i stupa na snagu s danom usvajanja.
Osijek, lipnja 2010.

Dječji gradonačelnik

